Source: http://dincolodesport.eu/poli-timisoara-cere-rejucarea-meciului-cu-csm-acuzatii-catre-arbitri/
Timestamp: 2019-01-21 11:21:38+00:00

Document:
Poli Timișoara cere rejucarea meciului cu CSM! Acuzații către arbitri - Dincolo de sport
Partida Poli Timişoara – CSM Bucureşti, desfăşurată joi după-amiază în play-off-ul Ligii Naţionale şi câştigată de oaspeţi cu 19-18, stârneşte reacţii ample. Bănăţenii solicită Federaţiei Române de Handbal rejucarea meciului, considerând că arbitrii Claudiu Belean şi Valentin Călina au aplicat prost regulamentul în finalul jocului şi au viciat, astfel, rezultatul. Replica CSM Bucureşti nu s-a lăsat aşteptată, Bogdan Vasiliu susţinând că Timişoara trebuia să ceară şi rejucarea primului meci, după ce a fost avantajată de o decizie în ultimele secunde, în urma căreia a restabilit şi egalitatea.
Poli Timişoara contestă faptul că arbitrii nu au acordat o aruncare de la 7 metri în ultimele 30 de secunde, după un fault al lui Onyejekwe la Fenici, în condiţiile în care jucătorul oaspeţilor a primit direct cartonaşul roşu. Bănăţenii au invocat faptul că regula ultimelor 30 de secunde în acest caz nu a fost aplicată. Acţiunea respectivă a avut loc în ultimele 20 de secunde, pe undeva pe la 12 metri de poarta CSM Bucureşti, iar după momente bune de întrerupere, cauzate de accidentarea serioasă a lui Cristi Fenici, jocul s-a reluat cu repunere de la 9 metri.
Poli Timişoara a emis şi un comunicat de presă după acest joc:
”SCM POLI CERE REJUCAREA MECIULUI CU CSM BUCUREŞTI!
Problemele de arbitraj în urma jocurilor cu CSM Bucureşti par să se repete îngrijorător de mult în partidele cu SCM Politehnica! După ce în ediţia trecută de campionat, i-a fost refuzată o aruncare de la 7 metri în condiţii similare (pătrundere Simovic în ultimele secunde ale jocului de la Bucureşti, din 20 oct 2016), acum un nou episod de nedreptate este trăit de Timişoara handbalistică. Faza s-a petrecut în minutul 59 şi 40 de secunde, iar în aceste condiţii trebuie aplicată regula ultimelor 30 de secunde introdusă acum doi ani de forurile internaţionale. Această prevedere menţionează acordarea aruncării de la 7 metri pe lângă sancţionarea jucătorului cu ”descalificare”, lucru care nu s-a întâmplat în meciul de la Timişoara. Ca argument vin articolele 8-5, 8-6 şi 8-10 (care descriu neregulile ce se pot sancţiona) şi Regula 8-10d referitoare la descalificarea în ultimele 30 de secunde.
CSM Bucureşti a încheiat învingătoare un meci în care nu s-au aplicat aceste prevederi, motiv pentru care considerăm că poate fi numită o victorie mincinoasă, obţinută cu largul concurs al arbitrilor de la acest joc Claudiu Belean şi Valentin Călina, care nu s-au pus de acord în privinţa dictării sancţiunilor complete echipei aflate în culpă.
SCM Politehnica Timişoara depune memoriu la Federaţia Română de Handbal şi menţionează că la faza din ultimul minut, în care Fenici a fost faultat de Onyejekwe, se impunea acordarea aruncării de la 7 metri, pe lângă sancţionarea jucătorului care a comis faultul. În memoriul redactat după meci, clubul de pe Bega aminteşte că i-a fost luată oportunitatea de a egala şi de a duce meciul la aruncările de la 7 metri de departajare”.
”Având în vedere importanţa acestui joc, vă rugăm să analizaţi şi să dispuneţi rejucarea meciului. Menţionăm că în campionatul Ungariei, pe o fază asemănătoare, în ultimele secunde, meciul dintre Tatabanya şi Pick Szeged s-a încheiat la egalitate 18-18, Federaţia Maghiară de Handbal luând decizia ca meciul să se rejoace” se mai scrie în memoriul adresat oficialilor din Federaţia Română de Handbal: Doru Manea (preşedinte al Comisiei de Observatori), Pavel Vasile (preşedinte al Comisiei de arbitri) şi Cristina Vărzaru (Secretar General FRH)”.
”Speram ca oficialii de la Timişoara să fi cerut şi rejucarea meciului de la Bucureşti (n.r. câştigat de Poli la aruncările de departajare), când a fost o viciere de rezultat. În ultimele secunde a fost o forţare fără dubii în atac, dar jocul a continuat iar Poli a egalat şi s-a ajuns astfel la 7 metri. Alunecăm şi mai mult în penibil cu astfel de cereri. Am fost clar peste Timişoara şi în primul meci şi în al doilea şi cred că rezultatul este conform celor întâmplate pe teren”, a fost replica oferită de Bogdan Vasiliu, şeful secţiei de handbal de la CSM Bucureşti.
În urma rezultatului de joi, CSM Bucureşti a restabilit egalitatea în ”sfertul” cu Poli Timişoara, 1-1, astfel că pentru stabilirea echipei calificate în semifinale este nevoie de un joc decisiv, programat în 29 aprilie.
Similar cu acestacsm bucurestifeaturedhandbalplayoffpoli timisoararejucare
CSM – Gyor arbitrat de oficiali din Croația

References: CSM 
 CSM 
 CSM 
 CSM 
 CSM 

CSM 
 CSM 
 CSM 

CSM